ߊߘߐߟߝ_ߤߌߕߑߟߍߙ
ߊ߬ ߟߊ߫ ߖߘߍ߬ ߛߊ߬ߥߏ߬ߞߍ ߕߎ߬ߡߊ ߁߉߃߃-߁߉߄߅ ߟߊ߫߸ ߊ߬ ߞߍ߫ ߘߊ߫ ߛߊߓߎ߫ ߘߌ߫ ߞߊ߬ ߖߊ߯ߓߊ߫ ߞߟߍ߫ ߝߌߟߊߣߊ߲ ߠߊߥߟߌ߬ ߋߙߐߔߎ߬ ߞߣߐ߫߸ ߔߏߟߐ߲ߢ ߡߊ߬ߜߐ߬ߙߐ߲߬ߞߕߐ߬ߟߌ ߟߊ߫ ߕߎߟߊߝߌ߲ ߕߟߋ߬ ߝߟߐ ߁߉߃߉ ߟߊ߫. ߊ߬ߟߋ ߟߋ߬ ߕߘߍ߬ ߦߋ߫ ߞߍ߬ߟߍ ߛߌߛߌ ߘߌ߫ ߣߊ߲߬ߕߌ߰ ߘߐ߬ߓߛߏ߬ߟߌ ߟߎ߬ ߘߐ߫ ߞߍ߬ߟߍ ߞߎ߲߬ߕߊ߮ ߓߍ߯ ߞߘߐ߫߸ ߊ߬ ߣߴߊ߬ ߟߋ ߟߋ߬ ߕߘߍ߬ ߦߋ߫ ߛߏ߲ߛߙߏߡߘߊ ߟߎ߬ ߓߍ߯ ߕߊ߲ߓߊ߲ ߘߌ߫. ߤߌߕߑߟߍߙ ߛߐ߬ߘߐ߲߬ ߘߊ߫ ߏߕߙߌߛ߭ ߟߋ߬߸ ߏ߬ ߡߍ߲ ߕߘߍ߬ ߦߋ߫ ߏߕߙߌߛ߭-ߤߐ߲ߜ߭ߙߌ߫ ߝߊ߲߭ ߘߏ߫ ߘߌ߫߸ ߞߊ߬ ߓߏ߲߬ߧߊ߬ ߟߌ߲ߖ߭ (ߟߊߌ߲ߖ߭) ߕߙߐߝߍ߬. ߊ߬ ߥߊ߫ ߘߴߊ߬ ߛߌ߰ ߊߟߏߡߊ߲ߘߎ߯ ߁߉߁߃ ߟߊ߫߸ ߊ߬ ߣߴߊ߬ ߡߊߦߋߙߋ߲߫ ߘߴߊ߬ ߟߊ߫ ߣߊ߲߬ߕߌ߰ߦߊ ߟߐ߬ߘߎ߮ ߞߏߛߐ߲߬ ߖߊ߯ߓߊ߫ ߞߟߍ߫ ߝߟߐߡߊ ߕߎ߬ߡߊ ߟߊ߫. ߊ߬ ߘߏ߲߬ ߘߴߊߟߏߡߊ߲ߘߎ߯ ߓߊ߯ߙߟߊ ߟߎ߬ ߟߊ߫ ߞߙߎߞߊ (ߊ ߓ ߞ) ߘߐ߫߸ ߏ߬ ߡߍ߲ ߕߘߍ߬ ߦߋ߫ NSDAP ߢߍߓߌߟߊ ߘߌ߫߸ ߊ߬ ߣߊ߬ ߘߊ߫ ߕߐ߯ߦߊ߫ ߏ߬ ߞߐ߫ ߞߵߊ߬ ߞߍ߫ NSDAP ߞߎ߲߬ߕߌ߮ ߘߌ߫ ߁߉߂߁ ߠߊ߫. ߊ߬ ߞߵߊ߬ ߛߊ߯ߛߊ߯ ߞߊ߬ߝߏ߬ ߖߊ߬ߛߏ߲߬ ߞߏ ߘߏ߫ ߘߐ߫ ߁߉߂߃ ߟߊ߫ ߡߎߣߌߗ߸ ߊ߬ ߗߌߙߏ߲ߣߍ߲ ߏ߬ ߘߐ߫ ߏ߬ ߟߋ ߞߍ߫ ߘߴߊ߬ ߕߍ߮ߕߊ߬ߣߍ߲ ߘߌ߫ ߞߵߊ߬ ߟߊߘߏ߲߬ ߥߛߎ ߟߊ߫. ߊ߬ ߞߵߊ߬ ߖߍ߬ߘߍ ߞߊ߲߬ߛߓߍߟߌ ߢߊ߲ߞߊ߲߫ ߝߟߐ ߒ ߠߊ߫ ߞߍ߬ߟߍ (ߡߍ߲ ߞߊ߲ߔߝ) ߛߓߍ߫ ߞߵߊ߬ ߕߏ߫ ߥߛߎ ߟߊ߫ ߦߋ߲߬ ߠߋ߸ ߊ߬ ߣߴߊ߬ ߟߊ߫ ߓߘߍ߬ߓߘߍ߬ߟߌ ߡߊ߬ߝߏ߬ߦߌ߲߬ߠߌ߲ ߘߏ߫ ߞߍ߫. ߊ߬ ߓߐ߫ ߣߍ߲ ߥߛߎ ߟߊ߫ ߁߉߂߄ ߠߊ߫߸ ߤߌߕߑߟߍߙ ߣߊ߬ ߝ߭ߍߙߑߛߊ߯ߦ ߓߍ߲߬ߓߍ߲ ߘߐߕߐ߯ߛߌ ߘߊߡߌ߬ߣߊ߬ ߟߊ߫ ߊ߬ ߣߌ߫ ߞߊ߬ ߗ߭ߍߙߑߡߊߣߌߟߊߝߛߊ ߘߊߡߌ߬ߣߊ߬߸ ߦߊ߬ߤߎ߬ߘߌ߬ߦߊ߬ ߟߊ߬ߜߏߦߊߢߍ߸ ߊ߬ ߣߌ߫ ߝߘߏ߬ߓߊ߬ߞߊ߲߬ߞߋ߬ ߟߊ߬ߜߏߦߊߒߢߍ߸ ߞߊ߬ ߓߊ߲߫ ߞߵߊ߬ ߞߍ߫ ߓߊߓߐߒߡߊ߫ ߘߊߘߐߥߛߊ߬ߣߍ߲ ߘߌ߫߸ ߊ߬ ߣߌ߫ ߣߊߖ߭ߌ ߓߙߊߡߊߖߊ߲ߓߊ߲ ߠߎ߬߸ ߏ߬ ߟߋ ߞߊ߬ ߡߌ߬ߙߌ߲߬ߘߌ ߟߐ߬ ߊ߬ ߞߐߡߊߓߌ߲ߓߌ߲߫ ߠߊ߫ ߛߘߊߞߘߎ߬ߛߘߊ ߘߐ߫. ߊ߬ ߞߏߝߐ߫ ߘߊ߫ ߡߊߣߊ߲ߞߎ߲ߦߟߊ ߞߏ ߣߌ߫ ߝߘߏ߬ߓߊ߬ߞߊ߲߬ߞߋ߬ ߞߏ ߘߐ߫ ߦߊ߬ߤߎ߬ߘߌߦߊ ߟߎ߬ ߟߊ߫ ߞߎ߲߬ ߠߊ߫. ߊߟߏߡߊ߲ߘߎ߯ ߙߍߌߛ߭ߑߕߊߜ߭ (ߞߎߡߊߓߏ߲) ߛߌ߰ߝߋ߲ ߝߊ߲߬ߓߊ ߕߘߍ߬ ߦߋ߫ ߞߙߎߞߊ ߣߊߖ߭ߌ ߟߋ߬ ߓߟߏ߫ ߣߍߣߍߓߊ ߟߊ߫ ߁߉߃߂ ߟߊ߫߸ ߞߏ߬ߣߌ߲߬ ߝߊ߲߬ߓߦߊ߬ߟߌ ߕߎ߲߬ ߕߴߊ߬ ߓߟߏ߫߸ ߊ߬ ߣߌ߫ ߞߙߎߞߊ߫ ߛߌ߫ ߕߎ߲߬ ߕߴߦߋ߲߬ ߡߍ߲ ߠߎ߬ ߕߘߍ߬ ߘߌ߫ ߘߌ߬ߢߍ߬ ߓߟߏߘߏ߲ߢߐ߲߯ߓߟߏ ߛߏ߯ߙߏߟߌ ߡߊ߬ ߛ߭ߊ߲ߛߟߋߙߌ ߡߊ߬ߡߌ߬ߘߊ߬ߟߌ߬ߟߊ߬ ߞߏ ߘߐ߫. ߊߟߏߡߊ߲ߘߎ߯ ߛ߭ߊ߲ߛߟߋߙߌ ߞߘߐ ߝߑߙߊ߲ߖ߭ ߝ߭ߐ߲߭ ߔߊߔߍ߲߫ ߣߌ߫ ߞߎ߲ߒߖߘߍߡߟߊ ߞߎ߲ߕߌ߮ ߘߏ߫ ߟߎ߫ ߟߋ߬ ߞߵߊ߬ ߝߐ߫ ߞߊ߲ߕߌ߮ ߔߏߟ ߝ߭ߐ߲߭ ߤߌ߲ߘߍ߲ߓߎߙߜ߭ ߦߋ߫ ߞߴߊ߬ ߦߋ߫ ߤߌߕߑߟߍߙ ߕߐ߯ߦߊ߫ ߞߵߊ߬ ߞߍ߫ ߛ߭ߊ߲ߛߟߋߙߌ ߘߌ߫ ߓߌ߲ߠߊߥߎߟߋ߲ ߃߀ ߁߉߃߃ ߟߊ߫. ߥߊ߯ߕߌ߫ ߣߍ߲߫ ߕߊ߬ߡߌ߲߬ ߣߍ߲ ߌߞߘߐ߫߸ ߙߍߌߛ߭ߑߕߊߜ߭ (ߞߎߡߊߓߏ߲) ߞߵߊ߬ ߟߊߥߊ߲߬ߞߊ߫ ߁߉߃߃ ߟߊ߫߸ ߏ߬ ߟߋ ߞߍ߫ ߘߊ߫ ߛߊߓߎ߫ ߘߌ߫ ߞߊ߬ ߥߋߌߡߊߙ ߞߊ߲ߓߍ߲ ߘߐ߲߰ߘߐ߰ߣߍ߲߬ ߦߟߍߡߊ߲߫ ߞߴߊ߬ ߞߍ߫ ߊߟߏߡߊ߲ߘߎ߯ ߣߊߖ߭ߌ ߘߌ߫߸ ߞߵߏ߬ ߞߍ߫ ߞߙߎߞߊ߫ ߞߎ߲߬ߞߋߟߋ߲߫ ߘߌ߫ ߡߍ߲ ߓߌ߲ߓߌ߲ߣߍ߲߫ ߦߋ߫  ߖߘߍ߬ߛߊ߬ߥߏ߬ߞߍ ߡߊ߬߸ ߞߙߎߞߙߍߦߊߟߌ ߡߙߌߦߊ ߞߊ߲߬߸ ߊ߬ ߣߌ߫ ߘߊ߲߬ ߕߍ߫ ߝߊ߰ߡߊ߬ߦߊ ߡߍ߲ ߡߙߊ߬ߟߌ ߟߊ߫ ߝߊ߬ߛߏ߬ߟߊ߬ߞߊ ߘߍ߬ߟߐ߲߬ߘߐ߬ߦߊ ߘߐ߫. ߊ߬ ߡߙߌ߫ ߕߘߍ߬ ߦߋ߫ ߤߌߕߑߟߍߙ ߟߊ߫ ߞߊ߬ߦߌ߯ ߞߎ߲߬ߝߟߐ ߘߐ߫߸ ߞߴߊ߬ ߦߴߊߟߏߡߊ߲ߘߎ߯ ߦߊ߬ߤߎ߬ߘߌߦߊ (ߗ߭ߎߌߝ߭ = ߖߌ߬ߥߌߛ) ߟߎ߬ ߛߌߟߊߛߊ߬ ߊ߬ ߣߌ߫ ߞߊ߬ ߖߡߊ߬ߙߌ߬ ߞߎߘߊ߫ ߟߊߘߊ߲߫ ߞߵߏ߬ ߞߍ߫ ߡߊ߲߬ߕߏ߲߬ߕߍ ߖߡߊ߬ߙߌ ߛߌ߬ߣߊ ߘߌ߫ ߡߍ߲ ߛߌ߲ߘߌ߫ ߘߊ߫ ߞߍ߬ߟߍ ߞߐ߫, ߊ߬ ߕߘߍ߬ ߦߴߏ߬ ߡߍ߲ ߖߌ߰ ߟߊ߫ ߕߋߟߋ߲ߓߊߟߌߦߊ ߘߌ߫߸ ߏ߬ ߡߍ߲ ߞߊ߬ ߝߊ߲߬ߞߊ ߘߌ߫ ߡߊ߲߬ߛߊ߬ߟߊ߫ ߘߍ߬ߣߍ߲ ߣߌ߫ ߝߊ߬ߙߊ߲߬ߛߌ߫ ߟߎ߫ ߡߊ߬. ߊ߬ ߟߊ߫ ߝߊ߲߬ߞߊ߬ ߟߊ߬ߛߐߘߐ߲ ߛߊ߲߬ ߥߐ߯ߙߐ ߞߍ߫ ߘߊ߫ ߛߊߓߎ߫ ߘߌ߫ ߊߟߏߡߊ߲ߘߎ߯ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߞߊ߬ ߛߌߟߊ ߕߊ߬ ߟߊ߲߬ߝߏ߲߬ ߓߟߋߓߟߋ ߞߐ߫߸ ߞߊ߬ ߓߟߏߕߍ߯ߟߌ ߟߊߥߟߌ߬ ߊߟߏߡߊ߲ߘߎ߯ ߞߊ߲߬߸ ߡߍ߲ ߟߊ߫ ߘߴߊ߬ ߞߊ߲߬ ߖߊ߯ߓߊ߫ ߞߟߍ߫ ߝߟߐߡߊ ߞߐ߫߸ ߊ߬ ߣߌ߫ ߞߊ߬ ߕߌ߲߬ߞߎ߬ߘߎ߲߬ ߠߎ߫ ߟߊ߫ ߊߟߏߡߊ߲ߘߎ߯ ߞߊ߲߬߸ ߊߟߏߡߊ߲ߞߊ߲ ߝߐߓߊ߮ ߞߋ߲߬ߥߟߎ ߦߋ߫ ߡߍ߲ ߠߎ߬ ߘߐ߫߸ ߏ߬ ߟߋ ߞߵߊ߬ ߞߍ߫ ߊ߬ ߞߊ߬ ߘߍ߬ߡߍ߲ ߛߐ߬ߘߐ߲߬ ߝߊ߲߭ ߓߍ߯ ߘߐ߫. ߤߌߕߑߟߍߙ ߞߊ߬ ߟߋߓߍ߲ߛߑߕߙߏߡ (ߢߣߊߡߦߊ ߞߣߍ) ߢߌߣߌ߲߫ ߗ߭ߍߙߑߡߊߣߌ߫ ߡߌ߬ߙߌ߲߬ߘߌ ߟߎ߬ ߦߋ߫߸ ߡߍ߲ ߠߎ߬ ߦߋ߫ ߋߙߐߔߎ߬ ߕߟߋ߬ߓߐ ߘߐ߫߸ ߊ߬ ߣߴߊ߬ ߟߊ߫ ߞߐߞߊ߲ߠߊ ߓߋ߬ߒߞߊ߬ߠߌ߲߬ ߓߘߍ߬ߓߘߍ߬ߟߌ ߡߍ߲ ߦߋ߫ ߖߌ߰ ߟߊ߫ ߖߊ߯ߓߊ߫ ߞߟߍ߫ ߝߌߟߊߣߊ߲ ߛߊߓߎ߫ ߝߟߐ ߘߌ߫ ߋߙߐߔߎ߬ ߞߣߐ߫. ߊ߬ ߞߊ߬ ߡߙߊ߬ߡߊ߬ߝߋ߲߬ ߠߊ߬ߘߊ߲ ߘߊ߲߬ߠߊߕߊ߬ߡߌ߲߬ߣߍ߲ ߠߊߛߌ߲߫߸ ߞߊ߬ ߔߏߟߐ߲ߢ ߡߊߜߐ߬ߙߐ߲߬ߞߕߐ߫ ߕߎߟߊߝߌ߲ ߕߟߋ߬ ߝߟߐ ߁߉߃߉ ߟߊ߫߸ ߏ߬ ߟߋ ߞߊ߬ ߓߙߌߕߊ߲ߓߊ߫ ߣߌ߫ ߝߊ߬ߙߊ߲߬ߛߌ߫ ߟߎ߬ ߟߐ߬ ߞߍ߬ߟߍ ߟߊߥߊ߲߬ߞߊ߫ ߟߴߊߟߏߡߊ߲ߘߎ߯ ߞߊ߲ߡߊ߬. ߤߌߕߑߟߍߙ ߞߊ߬ ߛߏߝ߭ߌߦߋ ߘߍ߭ ߡߊߜߐ߬ߙߐ߲߬ߞߕߐ߬ ߞߏ ߖߡߊ߬ߙߌ ߘߌ߫ ߥߊ߬ߛߌ߬ߥߙߊ ߟߊ߫ ߁߉߄߁ ߠߊ߫. ߁߉߄߁ ߦߋ߫ ߓߊ߲߫ ߠߊ߫ ߕߎ߬ߡߊ ߡߍ߲߸ ߏ߬ ߞߵߊ߬ ߕߘߍ߬ ߊߟߏߡߊ߲ߘߎ߯ ߛߏ߬ߙߌ߬ߡߊ߬ߘߋ߲߬ ߝߊ߲ߞߊ ߟߎ߬ ߣߌ߫ ߕߍߡߊߓߟߐߟߞߊ ߟߎ߬ ߕߎ߲߬ ߓߘߊ߫ ߋߙߐߔߎ߬ ߝߊ߲߬ߓߊ ߡߌ߬ߘߊ߬߸ ߊ߬ ߣߴߊߝߙߌߞߌ߬ ߞߐ߬ߘߎ߮. ߥߊ߲߬ߥߊ߲߬ߠߌ߲ ߏ߬ ߘߐ߲߰ߘߐ߰ߣߍ߲߬ ߡߊ߬ߣߐ߬ ߘߊ߫ ߁߉߄߁ ߕߊ߬ߡߌ߲ ߞߐ߫߸ ߁߉߄߅ ߟߊ߫߸ ߢߌ߲߬ߢߐ߲߮ ߠߎ߬ ߟߊ߫ ߣߊ߲߬ߕߌ߮ ߟߎ߬ ߛߋ߫ ߘߊ߫ ߊߟߏߡߊ߲ߘߎ߯ ߛߏ߬ߙߌ߬ߡߊ߬ߘߋ߲߬ ߝߊ߲ߞߊ ߟߎ߬ ߟߊ߫. ߞߍ߬ߟߍ ߕߟߋ߬ ߟߊ߬ߓߊ߲ ߝߍ߬߸ ߓߍߙߑߟߍ߲߫ ߞߟߊߓߍ߲ ߛߋ߲߭ߝߍ߬ ߁߉߄߅ ߟߊ߫߸ ߊ߬ ߞߊ߬ ߍߝ߭ߊ ߓߑߙߐ߲ ߝߘߎ ߏ߬ ߕߘߍ߬ ߦߴߊ߬ ߦߙߊ߬ߓߌ ߘߌ߫ ߞߊ߬ߦߌ߯ ߕߎ߬ߡߊ߬ ߖߊ߲߫. ߕߋ߬ߟߋ ߝߌ߬ߟߊ߫ ߕߊ߬ߡߌ߲߬ߣߍ߲ ߏ߬ ߞߐ߫߸ ߞߏ߲ߞߏߘߌ߬ߓߌ ߕߟߋ߬ ߃߀ ߁߉߄߅ ߟߊ߫߸ ߊ߬ߟߎ߫ ߞߵߊ߬ߟߎ߫ ߖߍ߬ߘߍ߫ ߝߊ߰ ߞߊ߬ ߛߏߝ߭ߌߦߋ ߣߊ߲߬ߕߌ߰ ߥߎߟߋ߲ ߠߎ߬ ߟߊ߫ ߡߌ߬ߘߊ߬ߟߌ ߡߊߕߊ߲߬ߞߊ߫. ߊ߬ߟߎ߬ ߞߐߡߐ߮ ߟߎ߬ ߞߵߊ߬ߟߎ߫ ߝߎ߬ߙߋ ߖߋ߬ߣߌ߲߬. ߤߌߕߑߟߍߙ ߟߊ߫ ߖߡߊ߬ߙߌ ߣߴߊ߬ ߟߊ߫ ߛߌߦߊߥߟߏߡߊ ߡߙߌߦߊ ߞߏߛߐ߲߬߸ ߣߊߖ߭ߌ ߟߎ߬ ߟߊ߫ ߝߊ߰ߡߊ߬ߦߊ ߞߍ߫ ߘߊ߫ ߛߊߓߎ߫ ߘߌ߫ ߞߊ߬ ߦߊ߬ߤߎ߬ߘߌߦߊ (ߗ߭ߎߌߝ߭ = ߖߌ߬ߥߌߛ) ߞߋ߲߬ߥߟߎ߬ ߅.߅ ߟߎ߫ ߛߌߟߊߛߊ߬߸ ߊ߬ ߣߌ߫ ߡߐ߱ ߞߋ߲߬ߥߟߎ߬ ߜߘߍ߫ ߟߎ߫߸ ߊ߬ ߣߴߊ߬ ߛߋ߲߬ߘߏ߲߬ߢߐ߲߮ ߠߎ߬ ߕߘߍ߬ ߦߋ߫ ߡߍ߲ ߠߎ߬ ߖߊ߬ߕߋ߬ ߟߊ߫ ߡߐ߰ߡߊߖߌ߰ߣߍ߲ ߠߎ߬ ߘߌ߫ ߥߟߊ߫ ߎ߲ߕߍߙߑߡߊ߲ߛ߭ߍ߲ (ߡߐ߰ߣߍ߲) ߠߎ߬. ߤߌߕߑߟߍߙ ߣߌ߫ ߣߊߖ߭ߌ ߞߎ߲߬ߠߊ߬ߛߌ߮ ߟߎ߬ ߞߍ߫ ߘߊ߫ ߛߊߓߎ߫ ߘߌ߫ ߞߊ߬ ߣߊ߲߬ߕߊ߲ ߡߐ߱ ߞߋ߲߬ߥߟߎ߬ ߁߉,߃ ߟߎ߫ ߝߊ߰ ߊ߬ ߣߌ߫ ߞߍ߬ߟߍ ߥߛߎߘߋ߲ ߠߎ߬. ߊ߬ ߝߐ߫ ߢߊ߫ ߜߘߍ߫ ߘߐ߫߸ ߣߊ߲߬ߕߌ߮ ߟߎ߬ ߣߌ߫ ߣߊ߲߬ߕߊ߲ ߞߋ߲߬ߥߟߎ߫ ߂߈.߇ ߟߎ߫ ߝߊ߰ ߘߊ߫ ߣߊ߲߬ߕߌ߮ ߟߎ߬ ߓߟߏ߫ ߟߊ߫ ߋߙߐߔߎ߬ ߓߙߊߘߐߦߊ ߟߎ߬ ߘߐ߫. ߣߊ߲߬ߕߊ߲ ߡߍ߲ ߠߎ߬ ߝߊ߰ ߘߊ߫ ߖߊ߯ߓߊ߫ ߞߟߍ߫ ߝߌߟߊߣߊ߲ ߛߋ߲߭ߝߍ߬߸ ߘߊ߲߬ ߕߴߏ߬ ߟߊ߫, ߞߍ߬ߟߍ ߘߐ߫߸ ߡߍ߲ ߝߊ߰ߟߌ ߢߐ߲߰ ߡߊ߫ ߞߍ߫ ߝߐߢߐ߲߯ߞߐ߫ ߛߌ߫ ߘߐ߫ ߖߊ߯ߓߊ ߘߐ߬ߝߐ ߘߐ߫. ߝߊߦߌߘߊ߫ ߤߌߕߑߟߍߙ ߡߙߌߦߊ ߣߴߊ߬ ߟߊ߫ ߞߏ߫ ߞߍߣߍ߲ ߠߎ߬ ߦߋ߫ ߓߛߌ߬ߞߌ߬ ߟߊ߫ ߘߎߢߊ߫ ߝߊ߲߭ ߓߍ߯ ߓߟߏ߫ ߣߌߖߎ߮ߦߊ ߟߋ߬ ߘߌ߫. ߘߝߐ߬ߦߊ߬ߟߊ ߟߊ߲ߣ ߞߍߛ߭ߐ ߕߊ߫ ߝߐߟߌ߫ ߘߐ߫߸ ߞߏ߫ ߡߊ߲߬ߞߎ߬ߕߎ߲߬ ߛߎ߮ ߏ߬ ߕߎ߲߬ ߡߊ߫ ߟߊ߫ ߡߐ߰ ߞߋߟߋ߲ ߠߊ߫ ߘߐ߬ߞߏ ߓߟߏߡߊ߬ ߥߟߊ߫ ߖߏ߯ߦߊߟߌ ߓߟߏߡߊ߬ ߘߐ߬ߝߐ ߘߐ߫ ߞߘߐ߬ߡߊ߲߬.